O autospecială de intervenţie cu o barcă, din cadrul Inspectoratului pentru Situaţii de Urgenţă (ISU) Bacău, care se deplasa către comuna Sănduleni unde urma să intervină pentru evacuarea a două persoane, a fost implicată într-un accident rutier cu un autoturism, au anunţat reprezentanţii instituţiei, potrivit Agerpres.





"În autospeciala de pompieri se aflau şase salvatori, iar în autoturism se aflau trei persoane. Una dintre persoanele din autoturism a fost încarcerată, aceasta fiind scoasă de către membrii echipajului de salvatori, a căror autospecială s-a răsturnat. Acest lucru s-a întâmplat până la sosirea forţelor de intervenţie plecate pentru gestionarea acestui eveniment rutier. Toate cele nouă victime sunt conştiente şi au fost preluate de către echipajele medicale şi transportate la Unitatea de Primiri Urgenţe a Spitalului Judeţean Bacău", au declarat reprezentanţii ISU Bacău.

"Avem o situație în județul Bacău. O mașină de pompieri a fost accidentată frontal de un șofer care circula cu viteza mare pe timp de ploaie. Avem 6 subofițeri care au suferit leziuni. Mașina de intervenție este avariată și nu a mai putut continua misiunea", a declarat Carmen Dan, la comandamentul de inundații de la sediul MAI, potrivit Mediafax.